ועדת העבודה, הרווחה והבריאות, כנסת 18, פרוטוקול מספר 721, 2012-06-11 12:30

חיים כץ: צהרים טובים.

חיים כץ: יום שני בשבוע, כ"א בסיון, 11 ביוני 2012.

חיים כץ: אני מתכבד לפתוח את ישיבת ועדת העבודה, הרווחה והבריאות בנושא:

חיים כץ: תקנות הביטוח הלאומי (ביטוח נכות) (מתן שירותים מיוחדים) (תיקון), התשע"ב-2011.

חיים כץ: שלומי מור, בבקשה.

שלומי מור: תודה, אדוני.

שלומי מור: עורך-דין שלומי מור, המוסד לביטוח לאומי.

שלומי מור: אנחנו שמחים להביא היום לאישור הוועדה את התקנות הללו ואת ההסכם שיצטרף אליהן בדיון מייד לאחר מכן, שנוסחו לאחר משא ומתן ממושך וארוך עם ארגוני הנכים ועם משרד האוצר, במסגרתו הגענו לתקנות הללו שיש בהן בשורה, ולו חלקית, לציבור הנכים.

שלומי מור: התקנות שאנחנו מביאים כעת, אדוני, עוסקות במועד שממנו יתחיל תשלום השר"מ – השירותים המיוחדים, קצבת השירותים המיוחדים – כאשר נכון להיום, על-פי החוק ועל-פי התקנות, התשלום הזה מתחיל מהיום ה-90 לתאריך הקובע או למועד שבו התחילה נכותו של הנכה.

שלומי מור: הסתבר שישנם נכים שלצערנו זקוקים לשירות הזה או לתוספת הכספית הזאת באופן מיידי כיוון שמצבם הוא קשה מאוד, ולכן להמתין 90 ימים נראה היה לא במקומו.

שלומי מור: על-פי התיקון המוצע היום, אנחנו מבקשים להקדים את התשלום הזה ליום ה-31, זאת אומרת הקדמה של חודשיים ימים.

שלומי מור: התנאי לכך הוא שהוועדה הרפואית שבוחנת את הנכה קובעת שההיזקקות לאותם שירותים רפואיים מיוחדים – הבחינה של הצורך שלו בסיוע – הינה לפרק זמן של שישה חודשים רצופים.

שלומי מור: הבחינה יכולה להיות או לעבר, זאת אומרת עד שהוא הגיע לוועדה היו שישה חודשים רצופים שהוא נזקק בהם לשירות הזה, או מאותו מועד ואילך.

חיים כץ: ואז הוא לא יכול לקבל תוך 30 יום.

שלומי מור: לעתים אנשים מגישים את התביעה באיחור – הם ממתינים, מצבם לא מאפשר להם – ואז לוקח להם זמן, או אם הוא הגיש את זה מייד והוועדה סבורה שמאותו יום ואילך ישנה זכאות רצופה לשישה חודשים, גם אז הוא יהיה זכאי.

שלומי מור: אין צורך שזה יתמלא בפועל.

שלומי מור: גם אם היא החליטה שזה לעתיד יתקיים, תהיה הזכאות הזאת.

שלומי מור: זה עיקר התיקון הזה.

שלומי מור: אנחנו מבקשים שהוא ייכנס לתוקף ב-1 בחודש שלאחר פרסומו, אלא שהתשלומים ייעשו שישה חודשים לאחר מכן כיוון שזה דורש היערכות מחשובית רצינית.

חיים כץ: למה כל כך הרבה זמן?

אילנה שרייבמן: התחולה תהיה מייד מה-1 בחודש שלאחר פרסומו אבל מערכת המחשבים של המוסד לביטוח לאומי לא ערוכה.

חיים כץ: למה אתה לא יודע לעשות את זה ב-1 בספטמבר, שזה יהיה לחגים?

אילנה שרייבמן: אפשר לענות?

חיים כץ: כן, ותגידי לי שאת יכולה.

אילנה שרייבמן: אילנה שרייבמן, סמנכ"ל גמלאות.

אילנה שרייבמן: אדוני יודע שלפני שבוע אישרנו את התקנות של ילד נכה.

חיים כץ: היום המנכ"ל שלכם יהיה אצלי, אני אגיד לו שיביא לכם עוד כמה עובדים.

אילנה שרייבמן: מצוין, אבל הבעיה הכי חמורה שלנו זה מערכת המחשב.

אילנה שרייבמן: גם התיקונים של ילד נכה, גם התיקונים של פוליו לאלה שהאירוע קרה להם בחוץ-לארץ וגם שני התיקונים האלה, זה הכול על אותה מערכת.

אילנה שרייבמן: את כל החשבונות שעשינו - כי ידענו שזאת תהיה השאלה הראשונה - אנחנו לא מצליחים לעשות כי יש גם חופשות קיץ, יש גם חגים, ואנחנו מאוד מאוד מבקשים.

חיים כץ: למה אתם לא עובדים משמרת שנייה?

אילנה שרייבמן: עובדים שעות נוספת.

חיים כץ: למה אתם לא עובדים משמרות?

אילנה שרייבמן: אין אצלנו משמרות.

חיים כץ: למה, אם אתם לא מספיקים?

אילנה שרייבמן: זה לא עניין של מספיקים.

אילנה שרייבמן: זה עניין של צוותים של העובדים המקצועיים מול הצוותים של מינהל המחשוב.

אילנה שרייבמן: כל האנשים האלה עובדים כל הזמן, כולל שעות נוספות, כולל מבחני קבלה במוצאי-שבת.

חיים כץ: מה זה מבחני קבלה במוצאי-שבת?

אילנה שרייבמן: כשאתה עושה פיתוח במערכת ואתה מתקן אותה, אתה עושה מבחני קבלה כדי לראות שלא שגית, שזה בסדר ואתה יכול לרדת לייצור.

אילנה שרייבמן: זה מאוד מאוד חשוב כי אחר כך אנחנו נתקלים בטעויות – או שאנשים לא מקבלים מה שהם זכאים לקבל או שהם מקבלים סכומים לא נכונים.

אילנה שרייבמן: מאוד חשוב לבצע מבחני קבלה אחרי שעושים את האפיון.

חיים כץ: אני חושב שלקחתם מקדם רחוק מדי, חצי שנה.

אילנה שרייבמן: בחיי שלא.

חיים כץ: אל תגידי לי בחיי.

חיים כץ: אנחנו ניתן לכם ארבעה חודשים, תסתדרו עם זה.

אילנה שרייבמן: לא מספיק.

חיים כץ: תסתדרו עם זה.

חיים כץ: 1 באוקטובר, תסתדרי עם זה.

אילנה שרייבמן: אנחנו לא נספיק.

אילנה שרייבמן: כשהיה לנו את התשלום החד-פעמי לילדים הנכים, באמת עשינו אפילו עבודה ידנית כדי שהתשלומים יהיו לפני חג הפסח.

אילנה שרייבמן: אנחנו באמת עושים את מלוא המאמץ, אני מאוד מבקשת להתחשב בנו, פשוט אי-אפשר.

אילנה שרייבמן: הפיתוחים האלה לוקחים זמן, מה לעשות.

אילנה שרייבמן: אני באמת לא לוקחת מקדם ביטחון.

חיים כץ: אני רוצה להגיד לך, אני מגיע ממפעל יצרני.

חיים כץ: גילוי נאות – אני בא מהתעשייה האווירית, ובתעשייה האווירית אנחנו חיים על הלקוחות, ואם לא נעמוד ביעדים, גם נשלם קנסות וגם לא יהיו לנו לקוחות.

חיים כץ: אנחנו יודעים מה זה לעמוד ביעדים ובלוחות זמנים, ואם אני מקדים בחודש – אני מקבל עוד עבודה, ואתם צריכים לעבוד כדי לרצות את הלקוחות.

חיים כץ: אוי ואבוי ללקוחות, אבל אתם צריכים לתת להם את הכסף כמה שיותר מוקדם משום שהאוכלוסיות האלה הן אוכלוסיות שצריכות את הכסף.

חיים כץ: אתם צריכים להתאמץ.

חיים כץ: אתם מתאמצים אבל צריך להתאמץ עוד קצת.

אילנה שרייבמן: אם יורשה לי להשיב, שני דברים אני רוצה להגיד.

אילנה שרייבמן: אל"ף, אנחנו מאוד מודעים לנושא הזה אבל מדובר במערכת מאוד מאוד ישנה משנות ה-70', מאוד מאוד בעייתית, שמאוד קשה לפעול עליה.

אילנה שרייבמן: זה דבר אחד.

אילנה שרייבמן: הדבר השני – צפוי לנו עוד מעט דיון בתיקון שני שבו מדובר בתשלום חד-פעמי, ואותו כן נוכל לעשות תוך ארבעה חודשים.

אילנה שרייבמן: אם אפשר את התיקון הנוכחי להאריך לסוף השנה כי אנחנו באמת לא נספיק.

אילנה שרייבמן: כשמציבים יעד, אנחנו מאוד מאוד לוחצים את עצמנו.

חיים כץ: ולמה לדיון הבא?

חיים כץ: אנחנו עכשיו כבר בדיון הבא.

חיים כץ: למה התיקון החד-פעמי צריך להיות ארבעה חודשים?

חיים כץ: למה לא הרצת מחשב ולהביא את זה מייד?

חיים כץ: אנחנו כבר בדיון הבא – אם האנשים ידועים והנתונים ידועים – למה צריך ארבעה חודשים?

אילנה שרייבמן: קודם כול, נשתדל לעשות את התשלום החד-פעמי אפילו לפני תום ארבעה חודשים כי באמת אנחנו רוצים לשלם כמה שיותר מהר.

חיים כץ: כמה אנשים עובדים אצלכם בביטוח הלאומי סביב מערכת התשלומים?

אילנה שרייבמן: בכלל בביטוח לאומי?

חיים כץ: סביב התשלומים של הפעלת המחשב.

אילנה שרייבמן: באגף נכות כללית עובדים על זה 15 עובדים, הם מחולקים לצוותים שונים – אנחנו נגייס את כולם לצורך העניין הזה.

אילנה שרייבמן: כבר עשינו תוכנית עבודה, באמת כולם מגויסים לעניין הזה, אבל צריך לזכור גם את התיקונים של הילד הנכה.

אילנה שרייבמן: אנחנו לא יכולים לעבוד במקביל, יש דברים שאפשר לעבוד עליהם רק בטור.

אילנה שרייבמן: אנחנו עושים זאת ממש מתוך מודעות, לא הייתי כל כך מבקשת - אילו זה היה אפשרי, אנחנו הראשונים שהיינו רוצים לעשות את זה, אין לנו שום סיבה להתעכב.

אילנה שרייבמן: זה לא שאנחנו מתעצלים או רוצים לנוח.

חיים כץ: את יודעת, כשעובדים בטור בחשמל זה מסוכן.

חיים כץ: נשרפת מנורה אחת – כל המערכת עומדת.

חיים כץ: אם את עובדת במקביל, הלכה מנורה, הכול עוד עובד.

אילנה שרייבמן: אבל אני אופטימית כי מפתחים מערכת חדשה לנכות כללית, להבא התיקונים יהיו יותר פשוטים.

חיים כץ: אני לא חושב שאתם צריכים חצי שנה.

אילנה שרייבמן: אנחנו ננסה להקדים אבל אנחנו לא רוצים לאחר מועד שהוחלט עליו.

אילנה שרייבמן: אנחנו נעשה את המירב כדי שזה יהיה קודם, אבל אנחנו צריכים שזה יהיה ריאלי.

חיים כץ: כמה הכי מהר שאתם יודעים לבצע את זה?

אילנה שרייבמן: אנחנו כן יודעים, אבל באמת אני מבקשת התחשבות כי יש לנו המון תיקונים, וכולם נפלו על אותו אגף, על אותה מערכת.

אילנה שרייבמן: היא בעייתית מאוד.

אילנה שרייבמן: גם בתיקונים יותר פשוטים אנחנו מגלים המון המון בעיות.

חיים כץ: אתם עובדים טובים, הכול בסדר.

חיים כץ: כמה הכי מהר אתם יודעים לעשות?

אילנה שרייבמן: חמישה חודשים, בסדר.

אילנה שרייבמן: אני לא יכולה לא להיעתר.

חיים כץ: טוב.

חיים כץ: אנחנו נקריא את התקנות.

שמרית גיטלין שקד: "תקנות הביטוח הלאומי (ביטוח נכות) (מתן שירותים מיוחדים) (תיקון), התשע"ב-2011 תיקון תקנה 11 בתקנה 11(ב) לתקנות הביטוח הלאומי (ביטוח נכות) (מתן שירותים מיוחדים), התשל"ט-1978, האמור בסיפה החל במלים "כי נתקיימו במבוטח" יסומן ב-"(1)" ואחריו יבוא – "(2) כי מבוטח, שמתקיימים בו התנאים המפורטים להלן, אינו זכאי לקצבה רק בשל כך שטרם חלפו 90 ימים כאמור בתקנת משנה (א), תשולם לו הקצבה בעד היום ה-31 ואילך: נקבעה לו נכות רפואית לפי סעיף 208 לחוק בשיעור של 75% לפחות; הוא תלוי בעזרת הזולת, כאמור בתקנה 3(א), (ב) או (ג), למשך תקופה של שישה חודשים רצופים לפחות; הוא אינו זכאי לגמלה על פי הוראות תקנה 5(ד) לתקנות הביטוח הלאומי (ילד נכה) התש"ע-2010 בעד התקופה שמהיום ה-31 כאמור".

שמרית גיטלין שקד: תחילה ותחולה (2)(א) תחילתן של תקנות אלה ב-1 בחודש שלאחר יום פרסומן (להלן – יום התחילה) והן יחולו על מי שהגיש תביעתו לקצבת שירותים מיוחדים ביום התחילה או לאחריו.

שמרית גיטלין שקד: (ב) תשלומים ראשונים לפי תקנות אלה ישולמו בתום חמישה חודשים מיום התחילה, בעד התקופה שמיום התחילה ועד מועד התשלום.

שמרית גיטלין שקד: "

חיים כץ: תודה רבה.

חיים כץ: מי בעד אישור התקנות?

חיים כץ: רצית להתייחס?

עמוס רון: עמוס רון, מנכ"ל ארגון הגג של ארגוני הנכים בישראל.

עמוס רון: קודם כול, אני מברך את הביטוח הלאומי על ההסכמה והיוזמה הזאת, אבל אני רוצה לומר לך, אדוני - אם אתה נפגש עם מנכ"ל הביטוח הלאומי, אמור לו בבקשה שמערכת המחשב של המוסד הזה לא יכולה להמשיך להתנהל כך.

עמוס רון: מה ששמעת כאן כרגע זה רק קצה הקרחון.

עמוס רון: מי שמעסיקים, וגם אנשים שנזקקים לשירותים שהם שירותים ממוחשבים, נתקלים במערכת שנראית באמת כמו מערכת משנות ה-70', ולא צריך חקיקה כדי לשדרג את המערכת של הביטוח הלאומי.

חיים כץ: אתה מכיר מערכת משנות ה-70'?

עמוס רון: זה מה שנאמר פה כרגע.

חיים כץ: אבל אתה מכיר מערכת משנות ה-70'?

חיים כץ: אם בשנות ה-70' היה צריך מחשב שמטפל בכל כך הרבה נושאים, כל הבניין של הביטוח הלאומי לא היה יכול להכיל את המחשב עצמו.

חיים כץ: רק את המחשב, מבחינה פיזית המחשב לא היה נכנס.

עמוס רון: כנראה שהקטינו את המחשב, השאירו את כל התחלואים של התוכנה ועשו עליה טלאי על טלאי כדי לפתור כל מיני בעיות, ואני מניח שגם מה שהולכים לעשות עכשיו זה מעשה טלאים.

עמוס רון: אז נכון, זה לא נושא הדיון כאן אבל אני אומר שוב – אם כבר מגיעים לדיון כזה, אנא דבר איתו.

חיים כץ: מאה אחוז.

חיים כץ: בבקשה.

אבנר עורקבי: עורקבי אבנר, יושב-ראש ארגון אהב"ה, אחד מיושבי הפורום.

אבנר עורקבי: ישנן כאן התקנות, הכול טוב ויפה, לפי מה שסוכם אתנו, פורום הנכים בישראל.

אבנר עורקבי: אני שואל שאלה.

אבנר עורקבי: כפי שסוכם, הרי ישנן תוספות לקצבת השר"מ, לנכים בוגרים.

לימור לוריא: כן.

לימור לוריא: החד-פעמי.

אבנר עורקבי: הרי אנחנו הבהרנו שאנחנו לא יכולים להחזיק מעמד עם הסכומים.

אילנה שרייבמן: זה הנושא בדיון הבא.

חיים כץ: סליחה, אתה מפריע לקדם את הדיונים.

חיים כץ: יש כאן דיון אחרי דיון.

אבנר עורקבי: חשבתי לעשות את זה במקביל, לא בטור.

חיים כץ: אין דבר כזה.

חיים כץ: גברתי, בבקשה.

נעמי מורביה: נעמי מורביה, יושבת-ראש מטה מאבק הנכים, מראשי פורום ארגוני הנכים שנוכחים כאן.

נעמי מורביה: אני רוצה לברך לפרוטוקול את אנשי המוסד לביטוח לאומי על המשא ומתן שנוהל איתם.

נעמי מורביה: הם נלחמו נגדנו בחירוף נפש.

חיים כץ: לכן את מברכת אותם.

נעמי מורביה: אני מברכת אותם כי באיזשהו מקום הם עושים את תפקידם, הם לא באים מטעם עצמם, זה לא הכיס הפרטי.

נעמי מורביה: אני מניחה שאם לא, הדברים היו נראים אחרת.

נעמי מורביה: בכל זאת, במסגרת כל מה שתחמו אותם, הם באמת השתדלו ובאו לקראתנו, אני רוצה להודות להם ולומר שיהיה לנו ממש כיף להמשיך את המשא ומתן מהנקודה שבה הפסקנו אותו כי יש עוד הרבה דברים שאנחנו צריכים לתקן.

חיים כץ: מאה אחוז.

חיים כץ: אנחנו עוברים להצבעה.

חיים כץ: מי בעד, ירים את ידו.

חיים כץ: בעד – 1

חיים כץ: נמנעים – אין

חיים כץ: תודה רבה.

חיים כץ: כל חברי הכנסת שנמצאים פה ויש להם זכות הצבעה, אישרו.

חיים כץ: הוועדה אישרה את התקנות.

חיים כץ: תודה רבה, הישיבה נעולה.